На основу члана 100. и члана 119. став 1. тачка 1) Закона о основама система образовања и васпитања („Сл. гласник РС“, бр. 88/2017, 27/2018 - др. закон, 10/2019, 27/2018 - др. закон, 6/2020, 129/2021 и 92/2023 - даље: Закон), Школски одбор Основне школе „Сава Шумановић“ из Земуна, на седници одржаној дана 10.04.2024. године, донео је

ОДЛУКУ О ИЗМЕНАМА И ДОПУНАМА СТАТУТА ОШ „САВА ШУМАНОВИЋ“

Мења се члан 11 став 3 тако што се додају речи Правилник о употреби мобилног телефона, електронског уређаја и другог средства.

Мења се члан 23 став 2 тако што се реч четвртог мења речју трећег.

Мења се члан 23 став 6 тако што се речи је дужна мењају речју може, а после зареза се додају речи а дужна је да организује припрему.

Мења се члан 27 став 1 тако што се речи која обухвата такмичења свих ученика у спортским дисциплинама прилагођеним узрасту и могућностима ученика бришу, а додаје се нова реченица: Програм недеље школског спорта обухвата спортско-рекреативне активности свих ученика, као и културно-уметничке манифестације на тему из области физичког и здравственог васпитања, у складу са планом и програмом наставе и учења.

Мења се члан 34 став 2 Статута, тако што се после речи директора додају речи или престанка вршења дужности директора навршавањем 65 година живота.

Мења се члан 40 став 2 тачка 32, тако да сада гласи подноси захтев за покретање прекршајног поступка, односно кривичну пријаву у складу са чланом 84. став 3. Закона.

Досадашња тачка 32 постаје тачка 33.

Мења се члан 61 део **2. Тим за заштиту од дискриминације, насиља, злостављања и занемаривања** став 4, тако да тачке сада гласе:

1) припрема програм и план заштите од насиља у складу са специфичностима установе и утврђеним мерама за унапређивање на основу анализе стања;

2) процењује други и трећи ниво вршњачког насиља, учествује у изради плана заштите за ученике/ плана појачаног васпитног рада за ученике;

3) информише децу и ученике, запослене и родитеље о планираним активностима и могућности тражења подршке и помоћи од тима за заштиту;

4) учествује у обукама и пројектима за развијање компетенција запослених потребних за превенцију и интервенцију у ситуацијама насиља, злостављања и занемаривања;

5) предлаже мере за превенцију и заштиту, организује консултације и учествује у процени ризика и доношењу одлука о поступцима у случајевима сумње или дешавања насиља, злостављања и занемаривања;

6) укључује родитеље у превентивне и интервентне мере и активности;

7) прати и процењује ефекте предузетих мера за заштиту деце и ученика и даје одговарајуће предлоге директору;

8) сарађује са стручњацима из других надлежних органа, организација, служби и медија ради свеобухватне заштите деце и ученика од насиља, злостављања и занемаривања;

9) води и чува документацију;

10) извештава стручна тела и орган управљања.

У члану 62 део 2. додаје се став 9 који гласи: Школа формира тим за кризне догађаје у оквиру тима за заштиту од дискриминације, насиља, злостављања и занемаривања, као његов обавезни део, у складу са Правилником о протоколу поступања у установи у одговору на насиље, злостављање и занемаривање.

Мења се члан 77 став 1 тачка 8 тако што се речи друга права мењају речима друге обавезе.

Мења се члан 85 став 1 тачка 6 тако што се после речи учеником додају речи (у реализацији оперативног плана заштите и плана појачаног васпитног рада).

Мења се члан 85 став 3 тако што се после речи пријаву додају речи надлежном јавном тужилаштву.

Мења се члан 86 тако да сада гласи:

Према ученику који врши повреду правила понашања у школи или не поштује одлуке директора и органа школе, неоправдано изостане са наставе пет часова, односно који својим понашањем угрожава друге у остваривању њихових права, као и у случају сумње да је починио тежу повреду обавезе ученика и повреду забране из чл. 110-112. Закона, школа уз учешће родитеља, односно другог законског заступника, појачава васпитни рад.

Васпитни рад из става 1. овог члана остварује се активностима: у оквиру одељењске заједнице, стручним радом одељењског старешине, педагога, психолога и посебних тимова. Када је неопходно, школа сарађује и са одговарајућим установама социјалне, односно здравствене заштите, ради одређивања и пружања подршке ученику у вези са променом његовог понашања.

Одељењски старешина, заједно са стручним сарадницима, односно са тимом за заштиту од дискриминације, насиља, злостављања и занемаривања или тимом за инклузивно образовање, сачињава план појачаног васпитног рада који траје најкраће до окончања васпитно-дисциплинског поступка.

Одељењски старешина води посебну педагошку евиденцију о појачаном васпитном раду у коју се уносе подаци о: догађају, учесницима, временској динамици, предузетим активностима и мерама и оствареним резултатима тог рада.

Резултате појачаног васпитног рада, на основу заједничког извештаја одељенског старешине, стручних сарадника и тимова, директор, односно наставничко веће узима у обзир приликом изрицања васпитно - дисциплинске мере.

Са учеником који ван простора школе, односно другог простора у коме школа остварује образовно-васпитни рад, учини повреду забране из чл. 110-112. овог закона, школа у складу са извештајем спољашње мреже заштите појачава васпитни рад, уз предузимање других активности у складу са прописима којима се уређују: критеријуми за препознавање облика дискриминације, поступање установе у случају сумње или утврђеног дискриминативног понашања и вређања угледа, части и достојанства личности, као и протокола поступања у одговору на насиље, злостављање и занемаривање.

Мења се члан 89 тако што се додајe став 3 који гласи:

Директор води поступак и окончава га решењем.

Досадашњи став 3 постаје став 4 и у њему се реч писмену мења речју писану.

Досадашњи ставови 4 и 5 постају ставови 5 и 6.

Додају се нови ставови 7, 8, 9, 10, 11, 12, 13, 14, 15, 16 и 17 који гласе:

Васпитно-дисциплински поступак окончава се доношењем решења у року од 30 дана од дана покретања.

У оквиру појачаног васпитног рада са ученицима реализује се и друштвено-корисни, односно хуманитарни рад.

Изузетно од става 7. овог члана, у случају учињене теже повреде обавеза ученика из члана 83. став 8. тач. 4) и 5) Закона и повреде забране, васпитно-дисциплински поступак окончава се доношењем решења у року од 20 дана од дана покретања.

У васпитно дисциплинском поступку који је покренут за тежу повреду обавезе ученика из члана 83. став 8. тач. 4) и 5) Закона и повреду забране, ученик може бити удаљен из непосредног образовно-васпитног рада који обухвата обавезну наставу и остале облике образовно-васпитног рада.

Ученик може бити удаљен из непосредног образовно-васпитног рада и осталих облика образовно-васпитног рада најкраће пет радних дана, а најдуже до окончања васпитно-дисциплинског поступка.

Директор школе, након процене тима за заштиту од дискриминације, насиља, злостављања и занемаривања у складу са протоколом поступања у установи у одговору на насиље, злостављање и занемаривање и правилником о друштвено-корисном, односно хуманитарном раду, доноси решење о удаљењу ученика из става 11. овог члана.

Током удаљења ученика из става 11. овог члана ученик, родитељ, односно други законски заступник је дужан да се информише о току наставног процеса и да садржаје програма наставе и учења прати уз употребу наставног материјала који је школа у обавези да достави ученику ради обезбеђивања континуитета у образовању.

Школа је дужна да о удаљењу ученика из става 11. овог члана обавести надлежни центар за социјални рад ради заједничког деловања у реализацији појачаног васпитног рада.

Пре доношења решења о удаљењу морају се утврдити све чињенице које су од значаја за одлучивање.

Подаци о изреченим васпитним и васпитно-дисциплинским мерама морају бити унети у одговарајући део обрасца преводнице, приликом превођења, односно уписивања ученика у другу основну школу у току школске године.

Школа у којој ученик наставља школовање у обавези је да прати понашање ученика и спроводи појачан васпитни рад у сарадњи са надлежним центром за социјални рад и другим установама спољашње заштитне мреже.

Досадашњи став 7 постаје став 18.

Мења се члан 91 став 2 тачка 3, тако што се после речи школе додаје зарез и речи дома ученика или друге организације или органа у чијем објекту остварује право на смештај, исхрану и васпитни рад.

Мења се члан 91 став 2 тачка 4, тако да сада гласи:

Поседовање, подстрекавање, помагање, давање другом ученику и употреба психоактивних супстанци, односно алкохола, дрога и никотинских производа.

Мења се члан 93 тако што се додаје нови став 2 који гласи:

Изузетно од става 1. овог члана, за теже повреде обавеза ученика из члана 83. став 8. тач. 4) и 5) Закона, ученику основне школе се може изрећи васпитно-дисциплинска мера - премештај у другу основну школу.

Досадашњи став 2 постаје став 3.

Мења се члан 95 став 1 тако што се после речи одговорности додају речи и утиче на оцену из владања у току полугодишта и на закључну оцену из владања.

Додаје се нови став 2 који гласи:

Изузетно, одељењски старешина по прибављеној процени тима за заштиту ученика предлаже одељењском већу смањење закључне оцене из владања на крају другог полугодишта ученику који учини тежу повреду обавезе ученика или повреду забране из чл. 110-112. Закона на крају другог полугодишта, када није могуће водити васпитно-дисциплински поступак.

Досадашњи став 2 постаје став 3.

Мења се члан 97 став 1 тако да сада гласи: У оквиру појачаног васпитног рада са ученицима реализује се и друштвено-корисни, односно хуманитарни рад.

Мења се члан 99 став 2 тако што се речи у активностима изван наставе, у складу са школским програмом мењају речима у ваннаставним активностима, у складу са школским документима.

Мења се члан 99 став 2 тако што се после речи занемаривања додаје зарез и речи друштвено-користан рад и хуманитарне активности.

Мења се члан 99 став 3 тако да сада гласи:

Ако ученик има изречене васпитне или васпитно-дисциплинске мере изречене за лакше повреде обавеза ученика прописане општим актом установе, за теже повреде обавеза ученика и повреде забране, прописане Законом, као и уколико је основано удаљен из непосредног образовно-васпитног рада који обухвата обавезну наставу и остале облике образовно-васпитног рада, њихови ефекти се узимају у обзир приликом утврђивања закључне оцене из владања.

Мења се члан 101 став 7 тако што се реч старатељима мења речима другим законским заступницима.

 Председник Школског одбора

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Снежана Стојановски